b"\n_START_ARTICLE_\nMoscheea Sf\xc3\xa2nt\xc4\x83 din Mecca\n_START_SECTION_\nIstorie\n_START_PARAGRAPH_\nMecca, locul na\xc8\x99terii profetului Muhammad, este considerat leaganul islamului. To\xc8\x9bi musulmanii din lume \xc3\xae\xc8\x99i \xc3\xaendreapt\xc4\x83 fa\xc8\x9ba spre Ka'ba atunci c\xc3\xa2nd se roag\xc4\x83. Direc\xc8\x9bia c\xc4\x83tre Ka'ba numita qibla, este marcat\xc4\x83 \xc3\xaen orice moschee printr-o ni\xc8\x99\xc4\x83 aflat\xc4\x83 \xc3\xaen peretele opus u\xc8\x99ii de la intrare, numit \xc8\x99i peretele qibleii, c\xc4\x83tre care stau cu fa\xc8\x9ba to\xc8\x9bi cei prezen\xc8\x9bi. Ka'ba (\xc3\xaen arab\xc4\x83 \xc3\xaenseamn\xc4\x83 cub este un monument de form\xc4\x83 aproape cubic\xc4\x83, de 15 \xc3\xaen\xc4\x83l\xc8\x9bime \xc8\x99i aproape 12 m l\xc4\x83\xc8\x9bime \xc8\x99i a fost ridicat de c\xc4\x83tre Avraam (Ibrahim) \xc8\x99i fiul s\xc4\x83u Ismail la porunca lui Dumnezeu (Allah). Marea Moschee a fost construit\xc4\x83 din ordinul califul Omar (634-644), dintr-o necesitate. A\xc8\x99a cum Yaqut Al-Hamawi spunea: \xe2\x80\x9ePrimul care a ridicat un zid \xc3\xaen jurul Ka'bei a fost Omar; nu era niciun zid \xc3\xaen jurul ei, \xc3\xaen vremea Profetului. Zidul a fost ridicat pentru c\xc4\x83 oamenii \xc3\xae\xc8\x99i construiau casele lor prea aproape de Ka'ba, l\xc4\x83s\xc3\xa2nd spa\xc8\x9biu prea pu\xc8\x9bin pentru oameni, \xc3\xaen jurul ei. Omar spunea: \xc2\xabKa'aba este Casa lui Allah \xc8\x99i o cas\xc4\x83 are nevoie de curte. Voi a\xc8\x9bi invadat teritoriul ei, nu ea a invadat teritoriul vostru.\xc2\xbb Astfel \xc3\xaenc\xc3\xa2t el a cump\xc4\x83rat acele case, le-a d\xc4\x83r\xc3\xa2mat \xc8\x99i a ad\xc4\x83ugat acel spa\xc8\x9biu la cel din jurul Ka'abei\xe2\x80\x9d. O renovare \xc8\x99i remodelare la scar\xc4\x83 mare a fost \xc3\xaentreprins\xc4\x83 \xc3\xaen 1564 \xc3\xaen timpul domniei sultanului otoman Soliman I (Magnificul), care a reconstruit minaretele \xc8\x99i a \xc3\xaenlocuit acoperi\xc8\x99urile din lemn cu arcade de piatra cu cupole. Masjid al-Haram a fost extins\xc4\x83 \xc8\x99i \xc3\xaembun\xc4\x83t\xc4\x83\xc8\x9bita \xc3\xaen mod semnificativ \xc3\xaen primele secole ale islamului, pentru a primi num\xc4\x83rul tot mai mare de musulmani care fie tr\xc4\x83iau \xc3\xaen zon\xc4\x83, fie veneau \xc3\xaen pelerinaj la Mecca. Actuala form\xc4\x83 a moscheii, a fost dat\xc4\x83 \xc3\xaen anul 1577 \xc3\xaen timpul domniei sultanului otoman Selim al-II-lea (fiul lui Soliman I). Urm\xc4\x83toarea reconstruire majora a moscheei a avut loc \xc3\xaen secolul 20, moscheea din Mecca devenind cea mai mare din lume. De la ,,pelerinajul de adio\xe2\x80\x9d al profetului Muhammad, in anul 630, Mecca a devenit o localitate interzisa persoanelor care nu apar\xc8\x9bin credin\xc8\x9bei musulmane. Pelerinii au o viz\xc4\x83 special\xc4\x83 care atest\xc4\x83 apartenen\xc8\x9ba lor la religia islamic\xc4\x83. Pe drumurile care duc spre Mecca sunt numeroase puncte de control menite s\xc4\x83-i depisteze pe eventualii intru\xc8\x99i.\n_START_SECTION_\nPelerinajul\n_START_PARAGRAPH_\nPelerinajul la Mecca (hajj) este inclus \xc3\xaen comportamentul obligatoriu al oric\xc4\x83rui musulman (fard), conform Shariei. Astfel c\xc4\x83 to\xc8\x9bi musulmanii care \xc3\xae\xc8\x99i permit, trebuie s\xc4\x83 participe m\xc4\x83car o dat\xc4\x83 \xc3\xaen via\xc8\x9b\xc4\x83 la aceast\xc4\x83 procesiune care se desf\xc4\x83\xc8\x99oar\xc4\x83 \xc3\xaen fiecare an \xc3\xaen ultima lun\xc4\x83 a calendarului islamic. Peste 15 milioane de musulmani vin \xc3\xaen pelerinaj aici \xc3\xaen fiecare an. Spre deosebire de cele mai multe moschei \xc3\xaen care b\xc4\x83rba\xc8\x9bii \xc8\x99i femeile se roag\xc4\x83 separat, la Masjid al-Haram to\xc8\x9bi oamenii se roag\xc4\x83 \xc3\xaempreun\xc4\x83. Pelerinii stau to\xc8\x9bi \xc3\xaen curte pentru ritualul tawaf care const\xc4\x83 \xc3\xaen \xc3\xaenconjurarea Kaabei de 7 ori, \xc3\xaen sensul contrar acelor de ceasornic. \xc3\x8en aceast\xc4\x83 curte se mai afl\xc4\x83 dou\xc4\x83 monumente sacre: piatra lui Ibrahim (\xc3\xaen arab\xc4\x83: maq\xc4\x81m Ibr\xc4\x81h\xc4\xabm), o piatr\xc4\x83 asociat\xc4\x83 \xc3\xaen Islam cu descrierea coranic\xc4\x83 a reconstruc\xc8\x9biei Ka'bei de c\xc4\x83tre Ibrahim \xc8\x99i Ismael \xc8\x99i sf\xc3\xa2ntul izvor Zamzam. \xc3\x8en imediata apropiere se afl\xc4\x83 dou\xc4\x83 dealuri \xc3\xaentre care pelerinii trebuie s\xc4\x83 alerge sau s\xc4\x83 mearg\xc4\x83, conform ritualului cunoscut sub numele de sa\xca\xbfy.\n_START_SECTION_\nStructur\xc4\x83\n_START_PARAGRAPH_\nAst\xc4\x83zi, structura moscheii acoper\xc4\x83 o suprafa\xc8\x9b\xc4\x83 de aproximativ 356.800 de metri p\xc4\x83tra\xc8\x9bi care include at\xc3\xa2t spa\xc8\x9biile de rug\xc4\x83ciune interioare \xc8\x99i exterioare \xc8\x99i poate g\xc4\x83zdui p\xc3\xa2n\xc4\x83 la 4 milioane de pelerini \xc3\xaen timpul hajj-ului, una din cele mai mari adun\xc4\x83ri anuale de oameni din lume. Arhitectura otoman\xc4\x83 cuprinde 9 minarete a c\xc4\x83ror \xc3\xaen\xc4\x83l\xc8\x9bime este de aproximativ 89 de metri.\n_START_SECTION_\nExpansiune\n_START_PARAGRAPH_\nIn 2011, Masjid Al-Haram a intrat \xc3\xaentr-un nou proiect de extindere care se va \xc3\xaencheia, dup\xc4\x83 estim\xc4\x83ri, \xc3\xaen 2020. Regele Abdullah bin Abdulaziz pl\xc4\x83nuie\xc8\x99te s\xc4\x83 \xc3\xaei confere o capacitate interioar\xc4\x83 de 2 milioane de pelerini. Suprafa\xc8\x9ba moscheii va fi m\xc4\x83rit\xc4\x83 de la cei 356.800 m2 la 400.000 m2. \xc3\x8en plus, o nou\xc4\x83 poart\xc4\x83 va fi construit\xc4\x83 \xc8\x99i \xc3\xaei va purta numele regelui Abdullah, precum \xc8\x99i 2 noi minarete se vor al\xc4\x83tura celor 9 existente. Costurile proiectului se ridic\xc4\x83 la aproximativ 10,6 miliarde de dolari. Mataf \xe2\x80\x93ul (zona \xc3\xaen care se efectueaz\xc4\x83 \xc3\xaenconjurarea Ka'bei) va fi, de asemenea, extins, iar toate spa\xc8\x9biile \xc3\xaenchise vor fi dotate cu aer condi\xc8\x9bionat."